Hopefield Hoerskool - Kulturele Aktiwiteite
~ HSH: Kultuuraktiwiteite ~
Musiek Kuns Eisteddfod Lees Drama Debat Olimpiades Skaak Skoolkoerant Sosiaal | Uitstappies
Ons kweek 'n Liefde vir Musiek!
HSH bied musiek as 'n vak of ekstra vak aan, in samewerking met die Weskus Musiekakademie (WCMA). Hoërskool Hopefield bied die fasiliteite en die musiekonderwysers gee klas in klavier, blaasinstrumente, snaarinstrumente en dromme. Leerlinge kan onder deskundige leiding hul geakkrediteerde teorie en praktiese eksamens voltooi.
HSH is baie trots daarop daar verskeie leerlinge elke jaar gekies word om deel te word van die uitstekende Weskusjeugorkes - 'n besondere inisiatief wat musiekvaardighede in die hele Weskusgebied bevorder!
Selfs op grondslagfase word musiekgenot en -vaardighede al aangemoedig. Musiekonderwysers van die WCMA gebruik informele slagorkeste om alle Graad R-3 leerlinge weekliks met entoesiasme vir musiek te vul.
HSH het drie kore: Grandslagfase, Laerskool en Hoërskool. Die kore bewys dat leerders dit geniet om deel te neem wanneer hul unieke behoeftes vervul word.
2019 hoogtepunte: HSH het 3 kore, 3 slagorkeste en ‘n spreekkoor tydens die Eisteddfod kon inskryf. In 2019 het die WCYO selfs aan die Suidooster-Fees deelgeneem.
Die Kuns van Lewe
Visuele Kuns word by Hoërskool Hopefield as vak aangebied, in samewerking met die Lientjie Blok-Kunssentrum in Vredenburg.
Graad R-9 leerlinge kan ook inskryf vir die kunskategorie van die jaarlikse Eisteddfod en geniet die toegewyde leiding van die grondslagfase personeel en die kunsonderwyser.
Die jaarlikse Hopefield Fynbosskou bied ook soms 'n kunskompetisie aan Graad R-6 leerlinge, met die klem op 'n liefde vir die natuur.
2019 hoogtepunte: Evangeline Mornét was die 2019-wenner van die Wes-Boland Skoolkuns Gr 9 kategorie.
HSH se jaarlikse deelname aan die Wes-Boland Eisteddfod is 'n hoogtepunt vir baie leerders. Die skool moedig deelname aan en leerlinge kry geleenthede vir wonderlike blootstelling.
Ons kinders kan in beide Engels en Afrikaans vir verskeie kategorieë inskryf: kreatiewe skryfkuns, poësie, prosa, monoloë, onvoorbereide lees en drama.
Leerlinge word ook aangemoedig om in te skryf vir sang- of dansitems en die WCMA skryf musiekleerders in volgens hul musiekinstrumentvoorkeure en vermoëns. Natuurlik neem ons kore ook aan die Eisteddfod deel.
Jaar na jaar wys die uitslae dat HSH-leerders nie net geïnteresseerd en geskool is in hierdie items nie, maar hulle geniet dit ook terdeë! Die aansienlike aantal kategorie-wenners wat ons elke jaar het, is klinkende bewys hiervan.
2019 hoogtepunte: ons leerders het 346 Eisteddfod toekennings verwerf waarvan 114 Cum Laude, 127 Goud, 92 Silwer en 13 Brons was. Ons is ook uiters trots op ons 30 kategoriewenners.
Sien ons jongste Jaarverslag vir Kulturele Prestasies hier...
Lesers is Leiers!
HSH fokus daarop om n liefde vir lees te skep, aan te moedig en te beloon.
Lees word passievol aangemoedig in die Laerskool en die skoolbibioteek bied soms uitstallings aan, bv. op nasionale dae soos Vigsdag of Boomplantdag. Dit verleen verdere blootstelling aan, en skep bewustheid van, die waarde van boeke.
Dramaklub & Konserte
HSH bied 'n weeklikse dramaklub aan hoërskoolleerlinge. Nuwelinge en gesoute dramastudente baat beide hierby. Almal het hope pret!
Verskeie leerlinge het al op nasionale vlak aan teaterproduksies deelgeneem en het agterna hul ervarings met hul skoolklub kom deel.
"HSH’s Got Talent" is nog 'n hoogtepunt op die skoolkalender! Leerders (sowel as onderwysers) vertoon hul talente gedurende 'n opelugkonsert in die skoolvierkant. Toeskouers smul heerlik aan kos en drinkgoed wat by die omliggende stalletjies verkoop word. Kom vang saam met ons gees!
TV se KykNET Tienerzone-program het in 2014 by HSH kom besoek aflê - ons was sentraal tot dié TV-program wat uitstekende Suid Afrikaanse skole uitgebeeld het.
2019 hoogtepunte: Die HSH Revue 2019, met musiekmosaïek as tema, was 'n dawerende sukses! Die groep van bykans 60 leerders het maande lank ure aaneen geoefen en 'n vertoning op die planke gebring wat die Weskus aan die gons gehad het! Soveel talent en skouspel het Hopefield nog nooit gesien nie! HSH was ook deel van die verfilming van die film "Griekwastad". Volgens die produksiespan was veral ons skoolgebou die grootste ster. In 2019 het die klub ‘n toneelstuk by die Hopefield Fynbosfees op die planke gebring. In 2020 verskuif HSH die fokus van formele koorsang na 'n groter verskeidenheid van informele sang en dans. HSH Varia is 'n sang- en dansgroep waaraan 20 leerders in die junior afdeling en 60 kinders in die senior afdeling gaan deelneem en hulle talente en entoesiasme ten toon stel. Hierdie groep kan sêr, revue en individuele items inpas (en nog ‘n paar verrassings ook)!
Laerskoolleerders in Gr 4 - 7 kry elke jaar die geleentheid om hul stem dik te maak by hulle Redenaarskompetisie, terwyl die Redenaarskompetisie vir die Hoërskool se juniors en seniors leerders help om hul vaardighede as sprekers en redenaars te slyp.
Hand aan hand hiermee, gaan die Tweetaligheidskompetisies waarin Gr 8 tot 12 leerders kan wys hoe vinnig hulle op hul voete kan dink, en hul gedagtes dan in onderskeidelik Afrikaans en Engels kan formuleer.
Die Taalbondeksamen word ook jaarliks deur sterk kandidate afgelê, en help hulle om hul taalvaardighede te evalueer.
Graad 11 en 12 leerders wat Engels (FAL) neem, kry die geleentheid om aan die "Young Communicators' Ambassador Challenge" deel te neem. Hierdie jong debatteerders kan tot gediedsvlak of selfs provinsiale vlak deurdring, terwyl die sterre op nasionale vlak uitblink.
Olimpiades, Kompetisies & Algemene Kennis
Graad 1-7-leerders kan deelneem aan die Conquesta Olimpiades, terwyl Graad 10-12’s aangemoedig word om, onder andere, aan die Wiskunde en Engelse Olimpiades deel te neem. Deelname aan ander nasionale Olimpiades word ook sterk aangemoedig.
Hoërskoolleerlinge kan deelneem aan die nasionale Algemene Kennis Olimpiade.
Ons vinnig-veranderende wêreld bied soveel dat leerders dikwels oorweldig voel deur al die inligting wat hulle moet verwerk. Ons vind dat hul kennis van aktuele sake onvoldoende is en dus plaas ons skool meer en meer klem daarop om ons leerlinge se algemene kennis te verbreed.
HSH koop twee daaglikse koerante in beide Engels en Afrikaans om leerders te help om tred te hou met die nuus. Verder is HSH ingeskryf by die "I know!-Ek weet" vasvraprogram waar leerders weekliks informeel getoets kan word gedurende 'n taal- of sosiale wetenskappe periode.
Vasvra-geleenthede word ook aangebied as deel van die Interhuiskompetisie tussen die Blou- en Goudspan: Graad 4 tot 7 leerders word aangemoedig om die Algemene Kennis Vasvrae aan te durf; alle leerders neem deel aan die formele Algemene Kennis Vasvrae wat gedurende die derde kwartaal geskryf word. 'n Verdere hoogtepunt vir die Gaad 5 tot 7 leerders, is die Bybelvasvrae wat uit drie rondtes en 'n uitkloprondte bestaan.
2019 hoogtepunte: HSH se leerlinge het in 2019 skitterend gevaar in ons distrik se ATKV-opstelkompetisie, met 8 leerders wat plekke in die top-drie ontvang het.
Reeds in die Grondslagfase word ons leerders aan skaak bekendgestel.
Dit help om hul redenasievaardighede te ontwikkel, en vorm deel van hul agtergrondkennis wanneer hulle by die skool se skaakklub aansluit.
Die skaakklub vergader een maal per week by die skool om te oefen en hulle gebruik skaakstelle wat deur die skool verskaf word.
Die enorme skaakstel in die skoolvierkant (‘n donasie van ‘n goedgesinde ouer) het baie gehelp om leerders meer bewus te maak van die spel, en is ‘n konstante bron van vermaak vir leerders van alle ouderdomme.
Die Snuffels is HSH se kwartaallikse skoolkoerantjie wat deur hoërskoolleerders bedryf word.
Dit gee die redaksie die geleentheid om interessante nuus (soms ook skindernuus) uit te snuffel, en dan hul hand op papier te waag.
Hulle kreatiwiteit, goeie beriggewing en tegniese versorging verseker dat almal teen die einde van ‘n kwartaal gretig uitsien na die volgende uitgawe.
Lees die jongste uitgawe van Die Snuffels hier...
Sosiale Geleenthede & Uitstappies
Die Mnr. en Mej. HSH-kompetisie en die Winterbal is twee glansgeleenthede en sosiale hoogtepunte van die jaar. By eersgenoemde word die wenners deur buite-beoordelaars uit tien finaliste aangewys. Mej. HSH tree dan ook tydens interskole op as die skool se sjampanjenooientjie. Die Winterbal word deur die prefekte gereël en help hulle om hul bestuurs- en sosiale vaardighede te versterk.
Elke kwartaal word die Laerskoolleerders met 'n fliek of speletjiesaand getrakteer.
Sosiale verantwoordelikheid word op verskeie maniere aangemoedig. Die Laerskoolleerlingraad doen jaarliks ‘n uitreik na ‘n instansie met minderbevoorregte kinders. Vir hierdie doel samel hulle ‘n klomp bruikbare produkte in, wat hulle dan daar gaan aflewer. Op hierdie manier word HSH se etos ‘n groter werklikheid.
HSH-leerlinge gebruik soms hul lewensoriënteringtake om dieresorggroepe soos die "Saldanha Animal Shelter" te help om hokke skoon te maak, die diere kos te gee en om met die honde te gaan stap.
Verskeie uitstappies verryk HSH-leerders: ons besoek uitvoerings by ArtsCape, Mynhardtville, die Baxter of Fugard teaters. Hierdie blootstelling help ons leerders om literatuur en drama te waardeer. Verder word enige opvoering van voorgeskrewe werke, veral op Gr 12-vlak, in Afrikaans of Engels, bygewoon indien enigsins moontlik.
Gr 10-leerders wat Afrikaans as huistaal neem, kan ook na die Knysnabosse toer en eerstehands die wêreld van Fiela se Kind beleef.
Graad 4-7 leerders word die geleentheid gebied om deel te neem aan ‘n 2 tot 3-dag buitelugkamp, wat die onderwysers in samewerking met die aanbieders reël. Hierdie geleenthede help laerskoolkinders om ook ‘n bietjie nader aan die natuur te kom, en te leer om die aarde te respekteer. Elke tweede jaar gaan hulle Burgerstrandhuis toe, in plaas van die buitelugkamp.
HSH verwelkom leerlinge van all gelowe en ons waardes word gebaseer op die etos van Christenskap soos entoesiasme, eerlikheid, harde werk, waardering en respek vir ander - ons glo dit help om opbouende toekomstige burgers van ons pragtige land te vorm!
2019 hoogtepunt: 3 leerders is as junior raadslede van die Saldanhabaai Munisipaliteit verkies. HSH se 'Wader Bash Bird Watching' span het hul kompetisie gewen. 'n Leerderleier het 'Die Burger' se Jeugleierkonferensie bygewoon. HSH leerders het ook 'n sterk gemeenskapsbewussyn en het in 2019 op eie inisiatief 'n geleentheid geloods om die “Stop Violence Against Women and Children”-beweging te ondersteun.
Sien HSH se Sportaanbiedinge hier...
Sien HSH se Akademiese aanbiedinge hier...